ตำนาน/พระเจ้าผู้สร้างโลกกับมังกรในตำนาน

ยุคแห่งการสร้าง 1:1 พระเจ้าผู้สร้างโลกกับมังกรในตำนาน

เริ่มแรกแห่งเทอร์ร่าแครูเลีย สรรพสิ่งล้วนแต่อยู่ในความว่างเปล่า พระเจ้านามโอมนิเทอร์ราซซ่าเกิดจากความไม่มีสิ่งแรกที่ถือกำเนิดพร้อมกับพระองค์คือปัญญา "ความมีจงบังเกิด" เมื่อสิ้นความนึกคิดร่างของพระองค์ก็ถือกำเนิด จากนั้นพระองค์ก็สร้างแสงสว่างและความมืด หลังจากที่แสงสว่างกับความมืดได้ถือกำเนิดสิ่งอื่นก็เกิดขึ้นตาม แสงสว่างได้สร้างเปลวไฟกลายเป็นดวงอาทิตย์ ส่วนความมืดได้สร้างผลึกน้ำแข็งกลายเป็นดวงจันทร์ พระองค์คิดว่าเช่นนั้นไม่พอเพียง จึงกลายร่างของท่านเป็นผืนโลก เนื้อของท่านกลายเป็นแผ่นดิน เลือดของท่านกลายเป็นมหาสมุทร ลมหายใจของท่านกลายเป็นสายลม พลังของท่านกลายเป็นสายฟ้า จิตวิญญาณของท่านแปรเปลี่ยนเป็นชีวิตและพืชพรรณ เมื่อใดที่ชีวิตนั้นตายลงก็กลายเป็นพิษเพื่อกลับคืนสู่ร่างของท่าน เมื่อสร้างโลกจนเสร็จสมบูรณ์พระองค์ก็เหนื่อยอ่อนก่อนที่จะกลับสู่การจำศีล มังกรทั้งสิบเอ็ด ถูกสรรค์สร้างมาเป็นผู้ดูแลโลกใบนี้แทนตัวท่าน โอไพน์ราชันย์แห่งมังกร เป็นผู้ดูแลควบคุมมังกรในตำนานที่เหลือทุกตนเพื่อคอยไกล่เกลี่ยและจัดการความขัดแย้ง เอธ่ามังกรแห่งแสง และ อิราบามังกรแห่งความมืดดูแลดวงอาทิตย์และดวงจันทร์รวมถึงกลางวันและกลางคืน ทาร์ทาเรียมังกรแห่งเปลวเพลิง และ โครนาสซ่ามังกรแห่งผลึก สร้างความอบอุ่นและหนาวเหน็บให้หมุนเวียนบนโลกา โอเรียมังกรแห่งแผ่นดินสร้างผืนทวีป และ ธาลาซซ่ามังกรแห่งน้ำสร้างมหาสมุทร ยูเรน่ามังกรแห่งสายลมคอยดูแลพายุและนำพาสรรพสิ่งให้ขจรไกล ส่วนพาน่ามังกรแห่งสายฟ้าคอยดูแลกำจัดสิ่งที่ไม่ต้องการ ไกอามังกรแห่งพฤกษามอบชีวิตให้กับสรรพสิ่ง ส่วนอนันเก้มังกรแห่งพิษคืนสรรพสิ่งให้สู่โอมนิเทอร์ราซซ่า ด้วยมังกรทั้งสิบเอ็ดเทอร์ร่าแครูเลียจึงมีความสงบสุขเรื่อยมา

จนกระทั่งโอมนิเทอร์ราซซ่าหลับฝันและบังเอิญสรรค์สร้างสิ่งที่มีปัญญาเทียบเท่าท่านที่ชื่อว่ามนุษย์ขึ้น